Orzeꞌ nzhab Jesús:
―Walika kwaꞌn nin lo go;
xaꞌ gat ño roꞌ kurral plo nzho rë mbëkxiꞌl,
waꞌn xaꞌ zeꞌ.
Per xaꞌ ño roꞌ kurral,
xaꞌ zeꞌ nak xaꞌ walika xaꞌ nikina rë mbëkxiꞌl.
No lëꞌ xaꞌ nikina roꞌ kurral,
nixaꞌl xaꞌi par ño xaꞌ nikina rë mbëkxiꞌl zeꞌ,
no nilibeꞌ rë mbëkxiꞌl zeꞌ chi baxtor cheꞌn bima.
No or nigoꞌ xaꞌ bima,
nibezh xaꞌ tugaꞌ rë mbëkxiꞌl zeꞌ kun lë bima.
No or nilox nigoche xaꞌ rë mbëkxiꞌl zeꞌ,
orzeꞌ nizhubner xaꞌ lo bima,
orzeꞌ rë ma ñakë tich xaꞌ,
porke nilibeꞌ bima chi xaꞌ.
Per tu xaꞌ gat nilibeꞌt rë mbëkxiꞌl zeꞌ,
nayakët bima tich xaꞌ,
lëꞌla karre nikëꞌ bima lo xaꞌ,
gat nzhakbeꞌt bima chi xaꞌ.
Midiꞌzh Jesús kureꞌ par nabei chi nganu laxtoꞌ bixaꞌ kwan gab widiꞌzh reꞌ,
per nangazobyekt bixaꞌi.
Orzeꞌ nzhab Jesús xtu wëlt:
―Walika kwaꞌn nin,
na nak nela roꞌ kurral plo ño rë xaꞌ nak nela mbëkxiꞌl da gaꞌ.
Rë xaꞌ mbiꞌd lo go or naga yala lo go,
ngok bixaꞌ nela rë men waꞌn gaꞌ,
no nela rë men nzhut men gaꞌ;
per rë men da xaꞌ nak nela mbëkxiꞌl gaꞌ,
une bixaꞌ gat lëꞌt Dios mixëꞌl rë men zeꞌ.
Na nak nela roꞌ kurral gaꞌ,
no rë xaꞌ ño leꞌn kurral cheꞌn Dios por na,
lëꞌ bixaꞌ roꞌ lo kwaꞌn nazheꞌb kwaꞌn nzho bixaꞌ,
no gak bixaꞌ nela rë mbëkxiꞌl ma ño no niroꞌ leꞌn kurral par nzhao ma yix nayëꞌ.
Per rë xaꞌ nzë namás par liwaꞌn,
no par chil xaꞌ rë men da xaꞌ nak nela mbëkxiꞌl gaꞌ;
per na nzhal par nen yalnaban kwaꞌn nayot lox par go.
Lëꞌda nak baxtor xaꞌ nazhiꞌ rë ma cheꞌn,
mbaino ter gat da por lëꞌ bima,
per rë xaꞌ nikë zhiꞌn nab tsa por dimi,
or nine xaꞌ lëꞌ tu ma nazheꞌb nzë,
orzeꞌ nilaꞌ nzëꞌb xaꞌ rë mbëkxiꞌl,
nikëꞌ xaꞌ karre,
porke gat lëꞌt xaꞌ xaꞌ nak cheꞌn ma;
orzeꞌ nizen ma nazheꞌb zeꞌ rë mbëkxiꞌl,
mbaino más ma nireꞌchbe orzeꞌ.
Men nzhax kaꞌ zeꞌ,
nikëꞌ xaꞌ karre or nine xaꞌ ma nazheꞌb zeꞌ,
nilaꞌ nzëꞌb xaꞌ rë mbëkxiꞌl,
lëꞌ xaꞌ nileꞌ por dimi namás.
Orzeꞌ nzhab Jesús:
―Nase nazhiꞌ rë mbëkxiꞌl da,
no nilibeꞌn rë ma da;
mbaino rë ma da,
nilibeꞌ ska rë ma da.
Seꞌska nilibeꞌ Xuza da,
no nilibeꞌn Xuza;
mbaino ter gat da por rë men da,
xaꞌ nak nela mbëkxiꞌl gaꞌ.
Mbaino kinun más men,
xaꞌ nak nela mbëkxiꞌl,
ma naga yo leꞌn kurral da;
kuzeꞌ nakiꞌn nu bixaꞌ yakan;
no gon bixaꞌ kwaꞌn gapa par kwin bixaꞌ tutsa kun más rë men da xaꞌ nzho leꞌn kurral da,
mbaino tutsa da kina rë bixaꞌ.
’Lëꞌ Xuza Dios nazhiꞌ da,
por niye laxtoꞌn gat da,
par ruban da xtu wëlt.
Yent cho men gak gut da chi lëꞌda naziyël gat da.
Zak len gat da,
mbaino zak len ruban da.
Kureꞌ nak kwaꞌn ne Xuza len.
No or mbin rë xaꞌ nileꞌ mandad xid rë men Israel xtu wëlt rë widiꞌzh reꞌ,
orzeꞌ xtu wëlt chop mod ngok xigab cheꞌn rë bixaꞌ,
nzho bixaꞌ nzhab:
―¿Chon nzhon go kwaꞌn nidiꞌzh xaꞌ baꞌ?
¡Ka mbi mal nzen xaꞌ baꞌ,
kuzeꞌ nzhak miyizh xaꞌ!
Per más bixaꞌ nzhab:
―¡Wenka xaꞌ,
porke nagakt diꞌzh tu xaꞌ nzho mbi mal laxtoꞌ saꞌ!
¿No xmod liyak tu xaꞌ nzho mbi mal laxtoꞌ tu men nikal-lo?